Þingræður haldnar á Alþingi Íslendinga

Frsm. (Guðjón Guðlaugsson) Frumvarpinu fylgdi ítarleg greinargerð, sem þm. hafa haft nægilegan tíma til að athuga. Jeg þarf þessvegna ekki að útlista frv., enda tók háttv.flm. (E. Á.) alt það fram, sem nauðsynlegt var, við 1. umr. Það sjest á nál., að nefndin er frv. hlynt. Hún áleit þann ágæta heiðursmann, sem hjer á hlut að máli, maklegan þess að fá þessu framgengt, og sjerstaklega þegar þess er gætt, að Grundarkirkja er að allra dómi ein af allra veglegustu kirkjum landsins. Það er því ljóst, að þinginu ber að hlaupa undir bagga til þess að kirkjan eyðileggist ekki of snemma fyrir tímans tönn. Þó að nefndinni þætti alt þetta augljóst mál, leitaði hún engu að síður umsagnar biskups, og var hann á sama máli. En hann benti á, að rjettara mundi vera að taka það fram, að fje þetta væri eingöngu ætlað til kirkjuviðhalds, en ekki til þess að greiða skuldir hennar, sem eru ærið miklar. Þetta mun einnig hafa verið meining Magnúsar bónda á Grund, og er því breytingin lega formleg. Kirkjan er stór, en tekjur hennar rýrar, og þess vegna getur skuldin aldrei greiðst með þeim. En nú er eiginlega farið fram á, að ríkið taki að sjer viðhaldið, gegn því að skuldin strikist út. Þetta kann að líta út sem harðdrægni, en þegar betur er að gáð, er þetta aðallega á pappírnum. Kirkjan er vitanlega verðmeiri þegar hún er skuldlaus. Nefndinni hefir þótt rjett að taka það skýrt fram, að um leið og viðhaldskostnaður yrði samþyktur af þinginu fengi stjórnin kvittun fyrir kirkjuskuldinni, enda var það ekki ætlun Magnúsar bónda að fá þessa skuld til sín greidda, heldur að varðveita kirkjuna frá eyðileggingu. Nefndin leggur þess vegna til, að frv. verði samþykt með þeirri breytingu, sem fram er komin.

Einar Árnason Jeg vil geta þess út af brtt.háttv. fjárhagsnefndar, að jeg hefi átt tal við eiganda kirkjunnar, og hefir hann ekkert við brtt. að athuga. Þó að skuldin sje allmikil, um 36. þús. kr., leggur hann enga áherslu á hana, ef viðhald kirkjunnar er trygt.

Forseti (G. B.) Jeg vil geta þess, að hæstv. stjórn hefir vakið athygli mína á því, að sjerstaka nauðsyn beri til að hraða þessu máli og afgreiða það í dag, ef unt er. Nú stendur yfir 3. umr. fjárlaganna í danska þinginu, og þyrfti þessi till. að ná þeirri umr., og verður þess vegna að gera eitt af tvennu, víkja henni til hliðar, eða afgreiða hana í dag. Málinu mundi þó ekki hleypt í strand, þó að það biði til morguns, en jeg veit, að hv.þm. hafa fylgst svo vel með umr. í hv. Nd„ að þeim er ljóst, hvað um er að ræða. Jeg vildi því leita þeirra afbrigða frá þingsköpum að halda fund að þessum fundi loknum og taka þar þessa till. til umr.

Halldór Steinsson Þetta er svo mikilsvert mál, að leitt væri, ef hv. deild gæfist ekki kostur á að athuga það grandgæfilega, en slíkt væri ekki hægt, ef ætti að hraða því svo mjög að afgreiða það með 2 umr. nú þegar. Það getur varla talist átölulaust að bera jafnáríðandi mál sem þetta svo seint fram, að ekkert ráðrúm sje til athugunar. Mjer skildist á hæstv. forseta, að málinu væri ekki hleypt í strand, þótt það biði til morguns, og væri sá frestur betri en enginn.

Forseti (G. B.) Það er rjett hjá hv.þm. Snæf. (H. St.), að það er leitt að þurfa að hraða málinu svo mjög, en við því verður ekki gert, sem komið er. Jeg hefi aðeins flutt deildinni orðsendingu hæstv. stjórnar, en það er á valdi hv. deildarmanna, hvort þeir vilja fresta málinu, t. d. þangað til í eftirmiðdag. Jeg teldi það heppilegra en að fresta því til morguns, en úr því verður fundurinn að skera.

Halldór Steinsson Fresturinn til morguns er betri en enginn frestur, og þykir mjer sjálfsagt að taka þann kostinn heldur. Jeg vona, að hv. deildarmenn sjeu mjer sammála og hrapi ekki of mjög að þessu stórmáli að óþörfu.

Sigurður Jónsson Jeg vil geta þess, að jeg fylgdist svo vel með umr. um þetta mál í hv.Nd., að fyrir mitt leyti tel jeg ekkert því til fyrirstöðu, að málið verði tekið fyrir í dag. Jeg býst einnig við, að flestum hv. deildarmönnum sje málið jafnljóst sem mjer af þeim umr., og mun jeg því greiða atkv. með þeim afbrigðum frá þingsköpum, að skotið verði á fundi um málið þegar í dag.